DA Den Europæiske Unions Tidende L 101/18

KOMMISSIONENS AFGØRELSE

af 20. april 2009

om Fællesskabets finansielle tilskud i 2009 til datamatisering af veterinærprocedurer, systemet for anmeldelse af dyresygdomme, kommunikationsforanstaltninger samt undersøgelser og evalueringer og om direkte tilskud til OIE i medfør af artikel 168, stk. 1, litra c), i forordning (EF, Euratom) nr. 2342/2002

(2009/333/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 17, artikel 20, artikel 37, stk. 2, og artikel 37a, stk. 2, og

ud fra følgende betragtninger:

(1) Ved beslutning 90/424/EØF er der fastsat procedurer for Fællesskabets finansielle tilskud til særlige veterinærforanstaltninger, navnlig med hensyn til informationspolitikken vedrørende dyresundhed, dyrevelfærd og fødevaresikkerhed, tekniske og videnskabelige foranstaltninger og kontrol.

(2) I henhold til artikel 16 i beslutning 90/424/EØF skal Fællesskabet bidrage finansielt til at etablere en informationspolitik vedrørende dyresundhed, dyrevelfærd og fødevaresikkerhed for animalske produkter, herunder gennemførelse af de undersøgelser, der er nødvendige for at kunne udarbejde og udvikle retsforskrifter vedrørende dyrevelfærd.

(3) Fællesskabet bør derfor i 2009 yde tilskud til undersøgelser, konsekvensanalyser, evalueringer og oplysningstiltag vedrørende fødevaresikkerhed, dyresundhed og -velfærd samt zooteknik. Der bør fastsættes et loft over tilskuddet til foranstaltningerne.

(4) Der bør foretages en gennemførlighedsundersøgelse vedrørende den generelle revision af EF-lovgivningen om husdyrs velfærd og indarbejdelsen af indikatorer for husdyrs velfærd i lovgivningen. Desuden bør der gennemføres en konsekvensanalyse af dyrevelfærden under transport og slagtning af opdrættede fisk. Disse undersøgelser udføres til støtte for de foranstaltninger, der er omhandlet i EF-handlingsplanen for dyrebeskyttelse og dyrevelfærd 2006–2010.

(5) I EF-handlingsplanen for dyrebeskyttelse og dyrevelfærd 2006-2010 (2) fastsættes det navnlig, at der skal foretages en evaluering af resultaterne og sikres en opfølgning efter 2010. Det er derfor nødvendigt med en samlet evaluering af EF-politikken vedrørende dyrevelfærd inden 2010.

(6) I Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en ny dyresundhedsstrategi for Den Europæiske Union (2007-2013) — »Det er bedre at forebygge end at helbrede« (3) fastsættes det, at der skal udarbejdes et nyt generelt EU-regelsæt for dyresundhed og fastlægges harmoniserede EU-rammer for kriterierne for fordeling af ansvar og udgifter. Der bør derfor foretages en undersøgelse til støtte for konsekvensanalysen vedrørende det generelle EU-regelsæt for dyresundhed og en gennemførlighedsundersøgelse vedrørende revisionen af beslutning 90/424/EØF.

(7) For alle undersøgelser undtagen gennemførlighedsundersøgelsen vedrørende revisionen af beslutning 90/424/EØF indgås der særkontrakter i henhold til en rammekontrakt udarbejdet af Generaldirektoratet for Sundhed og Forbrugere om tjenesteydelser i relation til evaluering og konsekvensanalyse m.m., parti 3 (fødevarekæden) (for hvilken der blev offentliggjort et udbud i 2004). Særkontrakterne underskrives af Kommissionen og den udvalgte kontrahent, jf. rammekontrakten. I 2009 offentliggøres der en indkaldelse af bud med henblik på gennemførlighedsundersøgelsen vedrørende revisionen af beslutning 90/424/EØF.

(8) Det bestemmes i artikel 37a, stk. 1, litra b), i beslutning 90/424/EØF, at der kan ydes tilskud fra Fællesskabet til datamatisering af veterinærprocedurerne vedrørende hosting, forvaltning og vedligeholdelse af integrerede edb-veterinærsystemer, herunder grænseflader med nationale databaser, hvor det er relevant. Der bør derfor ydes et finansielt tilskud fra Fællesskabet til hosting, forvaltning og vedligeholdelse af det integrerede veterinærinformationssystem Traces (Trade Control and Expert System), der blev etableret ved Kommissionens beslutning 2003/24/EF af 30. december 2002 om udvikling af et integreret veterinærinformationssystem (4), for at sikre, at systemet er tilgængeligt og sikkert og bliver ajourført.

(9) Det bestemmes i artikel 37, stk. 1, i beslutning 90/424/EØF, at der kan ydes finansiel støtte fra Fællesskabet til indførelse af systemer for identifikation af dyrene og for underretning om sygdomme som led i reglerne om veterinærkontrol i samhandelen i Fællesskabet med levende dyr med henblik på gennemførelsen af det indre marked. Der bør derfor ydes et finansielt tilskud fra Fællesskabet til ajourføring og nødvendige tekniske forbedringer af systemet for anmeldelse af dyresygdomme (ADNS), der er baseret på Κοmmissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (5).

(10) I meddelelsen om en ny dyresundhedsstrategi for EU (2007-2013) erkendes betydningen af dialog mellem borgerne, civilsamfundsorganisationerne og fællesskabsinstitutionerne (særlig Kommissionen). Der er derfor behov for en effektiv kommunikationsstrategi for at fremme dyresundhedsspørgsmålene og principperne fra dyresundhedsstrategien over for de berørte parter og organisationer og samfundet som helhed.

(11) I henhold til artikel 19 i beslutning 90/424/EØF kan Fællesskabet iværksætte eller bistå medlemsstaterne eller internationale organisationer ved iværksættelsen af de tekniske og videnskabelige foranstaltninger, der er nødvendige for at udvikle Fællesskabets veterinærbestemmelser og for at udvikle undervisning og uddannelse på veterinærområdet.

(12) Verdensorganisationen for Dyresundhed (OIE) er den mellemstatslige organisation, der er ansvarlig for at forbedre dyresundheden på verdensplan. OIE anerkendes af Verdenshandelsorganisationen (WTO) som en referenceorganisation, der fastsætter standarder for international handel med dyr og animalske produkter.

(13) OIE planlægger at afholde en international konference om mund- og klovesyge. Konferencen understøtter de foranstaltninger, der er omhandlet i meddelelsen om en ny dyresundhedsstrategi for EU (2007-2013). Fællesskabet bør derfor bidrage til dette initiativ for at opnå større beskyttelse mod sygdommen. Fællesskabet bør derfor støtte dette OIE-initiativ.

(14) OIE indtager reelt en monopolstilling inden for sit ansvarsområde, jf. artikel 168, stk. 1, litra c), i Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (6); derfor er det ikke nødvendigt at offentliggøre en indkaldelse af forslag med henblik på, at Fællesskabet bidrager til tilrettelæggelse og afholdelse af en international konference om mund- og klovesyge.

(15) Nærværende afgørelse er en finansieringsafgørelse som omhandlet i artikel 75 i Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (7) og artikel 90 i forordning (EF, Euratom) nr. 2342/2002.

(16) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

TRUFFET FØLGENDE AFGØRELSE:

Artikel 1

Det godkendes, at der ydes et finansielt EF-tilskud på højst 250 000 EUR til udførelse af en undersøgelse af muligheden for at gennemføre en generel revision af fællesskabslovgivningen om husdyrs velfærd og indarbejde indikatorer for husdyrs velfærd i lovgivningen.

Artikel 2

Det godkendes, at der ydes et finansielt EF-tilskud på højst 150 000 EUR til udførelse af en konsekvensanalyse af dyrevelfærden under transport og slagtning af opdrættede fisk.

Artikel 3

Det godkendes, at der ydes et finansielt EF-tilskud på højst 350 000 EUR til udførelse af en undersøgelse af evalueringen af EF-politikken vedrørende dyrevelfærd.

Artikel 4

Det godkendes, at der ydes et finansielt EF-tilskud på højst 150 000 EUR til udførelse af en undersøgelse til støtte for konsekvensanalysen vedrørende det generelle regelsæt for dyresundhed.

Artikel 5

Det godkendes, at der ydes et finansielt EF-tilskud på højst 250 000 EUR til udførelse af en gennemførlighedsundersøgelse vedrørende revisionen af beslutning 90/424/EØF.

Artikel 6

Det godkendes, at der ydes et finansielt EF-tilskud til hosting, forvaltning og vedligeholdelse af Traces-systemet, der blev etableret ved beslutning 2003/24/EF, for følgende beløb og med følgende formål:

a) 600 000 EUR til hosting

b) 450 000 EUR til anskaffelse af logistik, der er nødvendig for at yde hjælp til brugerne

c) 400 000 EUR til indkøb af vedligeholdelsestjenesteydelser, der er nødvendige for at bringe systemet i overensstemmelse med den retlige og tekniske udvikling

d) 380 000 EUR til nødvendig databehandlingsudvikling

e) 300 000 EUR til udvikling af en grænseflade mellem de nationale databaser for kvægidentifikation

f) 120 000 EUR til indkøb af it-licenser.

Artikel 7

Det godkendes, at der ydes et finansielt EF-tilskud på 270 000 EUR til ajourføring af systemet for anmeldelse af dyresygdomme (ADNS), der er baseret på beslutning 2005/176/EF.

Artikel 8

Det godkendes, at der ydes et finansielt EF-tilskud til, at Kommissionen gennemfører en oplysningskampagne over for de kompetente myndigheder og borgerne om fællesskabslovgivningen vedrørende dyresundhed og -velfærd for følgende beløb og med følgende formål:

— 1 400 000 EUR til publikationer og formidling af oplysninger og strategien for dyresundhed

— 150 000 EUR til publikationer og formidling af oplysninger og strategien for dyrevelfærd.

Artikel 9

Det godkendes, at der ydes et finansielt EF-tilskud til finansiering af den internationale konference om mund- og klovesyge, som afholdes af OIE i 2009, på 200 000 EUR bestående af EF-medfinansiering på højst 33 % af de samlede støtteberettigede udgifter.

Artikel 10

De i artikel 1-9 omhandlede tilskud finansieres over budgetpost 17 04 02 01 i Den Europæiske Unions budget for 2009.

Kontrahenter til de i artikel 1, 2, 3 og 4 omhandlede undersøgelser udvælges på grundlag af den af Generaldirektoratet for Sundhed og Forbrugere udarbejdede rammekontrakt om evaluering, parti 3 (fødevarekæden).

Kontrahenter til den i artikel 5 omhandlede undersøgelse udvælges på grundlag af en indkaldelse af bud vedrørende en særkontrakt i sidste kvartal af 2009.

De i artikel 6 og 7 omhandlede tilskud ydes i forbindelse med følgende DIGIT-rammekontrakter: DI 5370, DI 5711, DI 5712, DI 5716, DI 5717, DI 5719, DI 5720, DI 6350.

Artikel 11

Der indgås en tilskudsaftale med OIE om det i artikel 9 omhandlede tilskud uden indkaldelse af forslag, da OIE er den mellemstatslige organisation, der er ansvarlig for at forbedre dyresundheden på verdensplan og reelt indtager en monopolstilling.

Udfærdiget i Bruxelles, den 20. april 2009. På Kommissionens vegne Androulla VASSILIOU Medlem af Kommissionen

(1) EFT L 224 af 18.8.1990, s. 19.

(2) KOM(2006) 13 endelig.

(3) KOM(2007) 539 endelig.

(4) EFT L 8 af 14.1.2003, s. 44.

(5) EUT L 59 af 5.3.2005, s. 40.

(6) EFT L 357 af 31.12.2002, s. 1.

(7) EFT L 248 af 16.9.2002, s. 1.